P6_TA(2006)0460

Nairobi-konferencen om klimaændringer

Europa-Parlamentets beslutning om EU's strategi for Nairobi-konferencen om klimaændringer (COP 12 og COP/MOP 2)

Europa-Parlamentet,

- der henviser til FN's rammekonvention om klimaændringer (UNFCCC), til Kyoto-protokollen til UNFCCC samt procedurerne for dens gennemførelse, vedtaget på partskonferencerne i Bonn (juli 2001), Marrakesh (oktober og november 2001), New Delhi (oktober og november 2002), Milano (december 2003), Buenos Aires (december 2004) og Montreal (november og december 2005),

- der henviser til den kommende tolvte partskonference (COP 12) under UNFCCC og den anden partskonference i dens egenskab af møde mellem parterne under Kyotoprotokollen (COP/MOP 2), som afholdes i Nairobi, Kenya, den 6.- 17. november 2006,

- der henviser til sine tidligere beslutninger om klimaændringer, især beslutning af 16. november 2005 om: At vinde kampen mod den globale klimaændring [1], beslutning af 18. januar 2006 om resultatet af Montreal-konferencen (COP 11 — COP/MOP 1) [2] og beslutning af 4. juli 2006 om mindskelse af klimapåvirkningerne fra luftfarten [3],

- der henviser til forespørgsel til mundtlig besvarelse B6-0440/2006 fra Udvalget om Miljø, Folkesundhed og Fødevaresikkerhed, jf. forretningsordenens artikel 108, og til Rådets og Kommissionens redegørelse,

- der henviser til de seneste videnskabelige resultater, herunder nylige rapporter om, at det grønlandske isdække, havisen i Arktis og permafrosten i Sibirien smelter, samt nye resultater om omfanget af stigningen i havspejlsniveauet som følge af klimaændringerne,

- der henviser til det finske formandskabs offentliggjorte prioritet om skove,

- der henviser til artikel 108, stk. 5, i forretningsordenen,

A. der henviser til, at det er af afgørende betydning for at bekæmpe klimaændringerne, at alle parter gennemfører UNFCCC og Kyoto-protokollen fuldt ud, selv om foranstaltningerne ikke vil blive fuldstændig effektive, før der findes en global løsning, som omfatter de store økonomiske blokke, der er ansvarlige for størstedelen af de forurenende emissioner,

B. der henviser til, at den ellevte partskonference (COP 11) under UNFCCC og den første partskonference i sin egenskab af møde mellem parterne under Kyoto-protokollen (COP/MOP 1) på mødet i Montreal i november og december 2005 besluttede at indlede en proces med henblik på at overveje yderligere forpligtelser for bilag I-parterne for perioden efter 2012 og indgå i en dialog med henblik på at udveksle erfaringer og analysere strategier for et langsigtet samarbejde om en indsats mod klimaændringer og nedsatte en UNFCCC-arbejdsgruppe om reduktion af emissioner fra skovrydning i udviklingslande,

C. der henviser til, at nye teknologier vil være afgørende for at håndtere klimaændringerne på en omkostningseffektiv måde med et nyt fokus på øget energieffektivitet,

D. der henviser til, at der skal sættes yderligere mål for at undgå, at klimaændringerne kommer ud af kontrol, og for at skabe tilstrækkeligt med incitamenter til hurtige investeringer i yderligere udvikling og anvendelse af vedvarende energiformer og energieffektive teknologier, og til, at investeringer i energiinfrastruktur, der ikke er forenelig med de klimapolitiske mål, skal undgås,

E. der henviser til, at drivhusgasemissionerne fortsat stiger i mange medlemsstater, hvilket viser, at der kræves en kraftig indsats, nydefinerede foranstaltninger og nye initiativer, hvis EU skal kunne leve op til sine Kyoto-forpligtelser,

F. der henviser til, at luftfartens andel i klimaændringerne er stor og vokser hurtigt, og at international luftfart ikke er genstand for nogen forpligtelser som følge af UNFCCC og den tilhørende Kyoto-protokol,

G. der henviser til, at de seneste videnskabelige resultater tyder på, at en begrænsning af klimaopvarmningen til +2 ° C muligvis ikke er tilstrækkelig til at sikre UNFCCC-målet om at undgå farlige klimaændringer,

H. der henviser til, at Parlamentet i sin ovennævnte beslutning af 16. november 2005 erklærede, at de udviklede lande skal gennemføre kraftige emissionsreduktioner — 30 % inden 2020 og 60-80 % inden 2050,

I. der henviser til, at 24 % af emissionerne af drivhusgas i 2005 skyldtes skovbrande, og at de seneste videnskabelige resultater fra Amazonas viser klimakonsekvenserne af det mindskede skovdække og svækkelsen af "de grønne lunger", hvilket fører til en intensivering af orkaner med udgangspunkt i den sydlige del af Nordatlanten og reduceret nedbør i den sydlige del af Brasilien, Uruguay og Argentina,

J. der henviser til at Rådet udarbejder konklusioner om EU's forberedelser til det kommende møde i FN's Skovforum (UNFF) som forhåbentlig vil vedtage et globalt instrument til beskyttelse af skovene.

K. der henviser til, at energiforsyningssikkerhed og klimasikkerhed må gå hånd i hånd, og at Europas energi- og klimasikkerhed i høj grad afhænger af de valg, der foretages af store økonomier som Kina og Indien; der henviser til, at klimaændringerne kun kan begrænses effektivt, hvis udviklingslandene — især store og hurtigtvoksende økonomier som Kina og Indien — involveres aktivt i bestræbelserne på at begrænse emissionerne af drivhusgasser,

1. opfordrer indtrængende EU til at opretbeholde sin førende rolle i forhandlingerne på COP12-COP/- MOP2-konferencen i Nairobi og til at opretholde et højt ambitionsniveau i fremtidige forhandlinger med sine internationale partnere;

2. fastholder, at EU ved den lejlighed skal fremsætte en ambitiøs dagsorden for drøftelserne om supplerende forpligtelser for bilag I-parterne under Kyoto-protokollen, for de nye drøftelser om revision af denne protokol og for UNFCCC-dialogen om langsigtede samarbejdstiltag;

3. erindrer om, at EU's strategi for imødegåelse af klimaændringer som skitseret i Parlamentets tidligere nævnte beslutning af 16. november 2005 bør baseres på syv fokusområder:

- videreudvikling af de vigtigste elementer i Kyotobindende mål for drivhusgasemissioner, et globalt "cap and trade-system" samt fleksible mekanismer,

- markante emissionsreduktioner på 30 % inden 2020, med henblik på at opnå en reduktion i størrelsesordenen 80 % inden 2050, ved anvendelse af en kombination af markedsincitamenter og regulering med henblik på at fremme investeringer i energieffektivitet og teknologier med et lavt indhold af eller helt uden kulstof,

- vedtagelse af en proaktiv fremgangsmåde med henblik på at få inddraget andre hovedaktører, især USA,

- udvikling af et strategisk energipartnerskab med lande som Kina, Indien, Sydafrika, Brasilien og Mexico for at støtte dem økonomisk i at udvikle bæredygtige energistrategier, som udnytter energikilder med et lavt indhold af eller helt uden kulstof, og dermed sikre deres deltagelse i bestræbelserne på at bekæmpe klimaændringer,

- målrettet fremme af forskning og innovation i bæredygtige energiteknologier ved at lette udveksling af bedste praksis mellem medlemsstaterne samt fremme af universiteter, forskningscentre og industrien og fjernelse af "uhensigtsmæssige" incitamenter såsom støtte til fossilt brændstof samt internalisering af eksterne omkostninger, herunder omkostningerne ved klimaændringer, i energiproduktionsomkostningerne,

- anvendelse af europæisk og national lovgivning til at skabe større energieffektivitet og sænke prisen på teknologi, der kan reducere indvirkningen på klimaet,

- langt større direkte inddragelse af borgerne i bekæmpelsesindsatsen gennem bevidstgørelseskampagner, i hvilken forbindelse det er en nødvendig forudsætning at tilvejebringe detaljeret information om kulstofindholdet i produkter som biler, flyvemaskiner, huse og tjenester, og som en fremtidig mulighed et system med personlige kvoter, der kan handles med;

4. minder om sin anmodning om, at der ikke bør være noget slip mellem den første og den anden forpligtelsesperiode under Kyoto-protokollen, og at tidsfristen for at nå frem til en aftale om fremtidige klimaforpligtelser bør være udgangen af 2008;

5. der erindrer om sin støtte til den fortsatte anvendelse af fleksible mekanismer og til det langsigtede mål med et globalt kulmarked baseret på "cap and trade";

6. opfordrer Parterne i COP 12-COP/MOP 2 til at tage fat på den internationale luftfarts indvirkning på klimaændringerne og insisterer på en diskussion om globale afgifter på flyvning på de kommende forhandlinger på COP 12-COP/MOP 2-konferencen i Nairobi;

7. mener, at de industrialiserede lande fortsat skal spille en afgørende rolle i bekæmpelsen af klimaændringerne på verdensplan; opfordrer derfor bilag I-parterne til at opfylde deres eksisterende forpligtelser og opstille ambitiøse mål for en ny forpligtelsesperiode efter 2012; opfordrer desuden de industrialiserede lande, som ikke har ratificeret Kyoto-protokollen, til at tage deres holdning op til fornyet overvejelse, til at træffe målrettede indenlandske foranstaltninger og til at spille en aktiv rolle i fremtidige internationale forhandlinger med henblik på deres deltagelse i den fremtidige klimaændringsordning;

8. understreger, at alle udviklingslande har ret til økonomisk udvikling; understreger imidlertid, at udviklingslandene ikke behøver at gentage de industrialiserede landes forurenende metoder, og opfordrer derfor til, at der sættes øget fokus på teknologisamarbejde og kapacitetsopbygning inden for vedvarende energi;

9. opfordrer Kommissionen og Rådet til at gøre adgang til effektive energiteknologier med lavt indhold af kulstof til en prioritet i EU's udviklingssamarbejde;

10. understreger, at det er af afgørende betydning at inddrage de udviklingslande, hvor industrialiseringen skrider hurtigt frem, i en fremtidig international klimaændringsordning, samtidig med at der tages fuldt hensyn til deres vitale interesse i at fremme deres økonomiske udvikling og bekæmpe fattigdom;

11. bifalder arbejdet i UNFCCC's arbejdsgruppe om reduktion af emissioner fra skovrydning i udviklingslande, senest på dens møde i Rom 30. august- 1. september 2006, bemærker den brede enighed, der blev opnået om behovet for betaling for økosystemtjenester, og opfordrer til, at undgåelse af skovrydning medtages i anden forpligtelsesperiode for Kyoto-protokollen som et bidrag til at nå millenniumudviklingsmålene;

12. bemærker, at Afrika og andre udviklingslande skal kunne deltage i reduktionen af de globale emissioner af drivhusgasser, og at internationale forhandlinger bør omfatte incitamenter til at undgå skovrydning; opfordrer desuden medlemsstaterne til at engagere sig i mekanisme for bæredygtig udvikling CDM-skovbrugsprojekter;

13. mener, at den globale klimapolitik for effektivt at kunne håndtere klimaændringerne må skabe ens betingelser for industrien for på den måde at fremme innovationer og energieffektivitet og undgå udslip af kulstof; foreslår derfor, at der skabes globale præstationsstandarder og mål for forskellige aktiviteter, herunder forbrugsvarer og transport på globalt niveau;

14. understreger, at der er behov for en bedre forståelse af klimaændringernes indvirkning på samfundet; opfordrer derfor Kommissionen til at undersøge, hvordan man bedst kan organisere arbejdsgrupper — i Europa og andre steder med relevante interessenter såsom borgergrupper, industrien, landbobefolkninger, sikkerhedseksperter og økonomer — for bedre og mere detaljeret at forstå konsekvenserne af klimaændringerne;

15. fastholder, at de enkelte medlemsstater og EU som helhed skal leve op til de eksisterende forpligtelser i henhold til Kyoto-protokollen og byrdefordelingsaftalen, fordi EU's førende stilling i internationale drøftelser vil blive undermineret, hvis dette ikke kan gennemføres;

16. mener, at EU's delegation spiller en vigtig rolle i disse forhandlinger om klimaændring, og finder det derfor uacceptabelt, at medlemmerne af Parlamentets del af denne delegation ikke kunne deltage i EU's koordineringsmøder på den foregående partskonference; forventer, at Parlamentets deltagere vil få adgang til sådanne møder i Nairobi med i det mindste observatørstatus, med eller uden taleret;

17. pålægger sin formand at sende denne beslutning til Rådet, Kommissionen, medlemsstaternes regeringer og parlamenter og til sekretariatet for FN's rammekonvention om klimaændringer med anmodning om, at den bliver fremsendt til alle kontraherende parter uden for EU.

[1] "Vedtagne tekster", P6_TA(2005)0433.

[2] "Vedtagne tekster", P6_TA(2006)0019.

[3] "Vedtagne tekster", P6_TA(2006)0296.

--------------------------------------------------